Hoë note vir U'hage skoolkore | News24
Hoë note vir U'hage skoolkore
Drie van die vier Oos-Kaapse skoolkore wat aan die eindronde van die jaarlikse ATKV Applous-koorkompetisie deelgeneem het is van Uitenhage.
Riebeek College, Muir College en die Hoërskool Strelitzia van Uitenhage asook die Stirling Primary School van Oos-Londen het teen die land se voorste skoolkore in Port Elizabeth se Veremarksaal meegeding.
Applous se finale is vanjaar vir die eerste keer in 38 jaar in die Oos-Kaap aangebied.
Meer as 2 000 koorlede van 15 laer- en 24 hoërskole het in die eindronde gesing met meer as 4 500 toeskouers oor die vier dae.
Die Oos-Kaapse skoolkore het uitstekend gevaar. Strelitzia se koor was die enigste Oos-Kaapse koor wat 'n kategoriewenner was en het dié titel van Beste Afrikaanse Gemengde Hoërskoolkoor weggeraap voor 5 ander Afrikaanse gemengde kore van die Wes-Kaap, Gauteng, Noordwes en Limpopo.
Slegs 4 koorlede in Strelitzia is Afrikaans – dit opsigself maak hierdie prestasie besonders. Hulle en Riebeek het goue toekennings ontvang vir die Beste Uitvoering van 'n Afrikalied in die algeheel Afrikaans Hoërskoolkoorkategorie. Strelitzia het algeheel 2de van 9 kore gekom in die bogenoemde kategorie.
Muir College het 'n silwer toekenning ontvang.
Japie Gouws, die ATKV se besturende direkteur, het tydens die prysuitdeling gesê dié kompetisie is eiesoortig aan Suid-Afrika en dat baie van die skoolkore gelyk aan wêreldstandaard is